1. Uvod

Svrha je Europskog informacijskog sustava kaznene evidencije (ECRIS) poboljšati sigurnost građana u europskom području slobode, sigurnosti i pravde tako da se među državama članicama omogući učinkovita razmjena podataka o prethodnim osuđujućim kaznenim presudama koje su donijeli kazneni sudovi u EU-u. ECRIS je započeo s radom u travnju 2012. Uređen je Okvirnom odlukom Vijeća 2009/315/PUP od 26. veljače 2009. o organizaciji i sadržaju razmjene podataka iz kaznene evidencije između država članica i Odlukom Vijeća 2009/316/PUP od 6. travnja 2009. o uspostavi Europskog informacijskog sustava kaznene evidencije.

Komisija je 29. lipnja 2017. donijela svoje prvo statističko izvješće u skladu s člankom 7. Odluke Vijeća 2009/316/PUP, koje je obuhvaćalo razdoblje od travnja 2012. do 31. prosinca 2016.

Ovo je Izvješće drugo statističko izvješće Komisije koje se odnosi na razmjenu podataka iz kaznenih evidencija među državama članicama putem ECRIS-a. Njegova je svrha predočiti podatke o usklađenosti razmjena među državama članicama s pravnim okvirom ECRIS-a i utvrditi probleme u pogledu učinkovitosti sustava s ciljem popravljanja stanja. Komisija zadržava pravo poduzeti sve odgovarajuće mjere kako bi osigurala da države članice ispunjavaju zakonske obveze utvrđene Okvirnom odlukom 2009/315/PUP.

1.1. Statistički podaci ECRIS-a

U ovom se Izvješću daje pregled upotrebe ECRIS-a od 1. siječnja 2017. do 31. prosinca 2019. s naglaskom na 2019. Priložen mu je Radni dokument službi Komisije SWD(2020) 378 (dalje u tekstu: SWD). Većina tablica i grafikona u izvješću odnosi se na 2019., a oni za 2017. i 2018. nalaze se u priloženom SWD-u. Neki navedeni statistički podaci daju općenit pregled osmogodišnjeg razdoblja rada ECRIS-a od početka u travnju 2012. Međutim, komparativnim statističkim podacima o svim državama članicama, kao i statističkim tablicama pojedinačnih država članica (u odjeljku 3. SWD-a) obuhvaćene su samo razmjene ECRIS-om u razdoblju od 2017. do 2019. Prema potrebi, statistički podaci iz 2016. upotrijebljeni su kao referentna točka. Izvješće uključuje i podatke o Ujedinjenoj Kraljevini kao državi članici EU-a, do 2019.

Izvješće se temelji na statističkim podacima koje sustav generira automatski i koje države članice šalju Komisiji. Odabrani su samo neki od 233 statistička pokazatelja utvrđena za ECRIS kako bi se objavili samo najvažniji i najkorisniji podaci. Usto, od država članica zatraženo je da dostave statističke podatke o broju osuđujućih presuda donesenih na njihovu državnom području protiv državljana drugih država članica EU-a radi pružanja pregleda provedbe postupka obavješćivanja. Izvješće uključuje podatke o osuđujućim presudama iz 23 države članice.

1.2. Opća načela sustava ECRIS

ECRIS se temelji na decentraliziranoj strukturi, gdje se podaci iz kaznene evidencije razmjenjuju elektroničkim putem, isključivo između središnjih tijela država članica.

Svaka država članica koja je osudila državljanina druge države članice obvezna je putem ECRIS-a što prije obavijestiti predmetnu državu članicu (dalje u tekstu: država članica državljanstva) o svim informacijama povezanima s osuđujućom presudom (obavijesti o novim osuđujućim presudama) i svim naknadnim ažuriranjima (obavijesti o ažuriranju).

Država članica državljanstva tako vodi središnji repozitorij svih osuđujućih presuda koje su protiv njezinih državljana izrekli kazneni sudovi u drugim državama članicama EU-a, uz sve osuđujuće presude izrečene u samoj državi članici. Država članica državljanstva obvezna je zatim pohranjivati i ažurirati sve podatke dobivene putem ECRIS-a i na zahtjev druge države članice (zahtjevi za podatke) dostaviti sve podatke iz kaznenih evidencija (odgovori na zahtjeve) u kratkim rokovima od 10 do 20 dana.

2. Razmjene ECRIS-om u brojkama